Virallinen lehti nro C 341 , 29/11/1999 s. 0041



KIRJALLINEN KYSYMYS E-0058/99 esittäjä(t): Lucio Manisco (GUE/NGL) komissiolle (27. tammikuuta 1999) Aihe: Kurinpitotoimet Van Buitenen'in osalta komissio on osoittanut, että tässä erikoistapauksessa virkamiesten henkilöstösääntöjä on käytetty pelkästään henkilöstöön kuuluvan virkamiehen rankaisemiseksi ankarasti antamatta tälle mahdollisuutta puolustautua. Pyytäisin komissiota tarkentamaan: 1. Van Buitenen'in tapauksen osalta: - kuinka monta päivää käytettiin päätöksen tekemiseen ja rangaistuksen täytäntöönpanoon; - mitkä olivat tarkalleen määrätyt rangaistukset ja niiden perusteet; - minkälaiset mahdollisuudet rangaistulla virkamiehellä on ollut puolustautua; - voidaanko komission mielestä henkilöstösääntöjen kirjaimellinen ja byrokraattinen soveltaminen näinkin merkityksellisessä tapauksessa tulkita Van Buitenen'iin kohdistuvaksi kostotoimenpiteeksi ja katsoa uhkaukseksi, jolla pyritään pelottelemaan muita virkamiehiä, jotka saattaisivat olla halukkaita antamaan ilmi hallintoon liittyviä epäselvyyksiä? 2. Yleisesti: - kuinka montaa muuta virkamiestä on rangaistu samalla tavoin kuin Van Buitenen'ia viimeisten kolmen vuoden aikana ja millä perusteella; - milloin petosepäilyjä - ns. hallinnollisia ongelmia - alettiin tutkia komission turvallisuustoimistossa ja Euroopan yhteisön humanitaarisen avun toimistossa (ECHO) ja kuinka kauan tutkimukset ovat kestäneet? Komission jäsenen Erkki Liikasenkomission puolesta antama vastaus (31. maaliskuuta 1999) Komissio haluaa korostaa, että Paul van Buitenenia vastaan ei toistaiseksi ole toteutettu kurinpitotoimenpiteitä, vaan että hänet on pidätetty virantoimituksesta. Kyseessä on hallinnollinen varotoimenpide, joka henkilöstösääntöjen 88 artiklan mukaan voidaan toteuttaa, jos on syytä epäillä virkamiehen tehneen vakavan virheen. Komissio katsoo kyseisen edellytyksen täyttyneen tässä tapauksessa. Van Buitenenia vastaan on kuitenkin vireillä kurinpitomenettely. Virantoimituksesta pidättäminen ei ole ainoa laatuaan; komissio on viime vuosina turvautunut tähän toimenpiteeseen myös muuntyyppisissä tapauksissa (vuonna 1997 tapauksia oli kuusi ja vuonna 1998 viisi). Komissio haluaa lisäksi muistuttaa, että kurinpitomenettely ei kyseisessä tapauksessa liity siihen, että asianomainen virkamies on paljastanut petostapauksia. Perusteena on se, että virkamies on rikkonut henkilöstösääntöjä toimittamalla ulkopuolisille ilman lupaa mm. - asiakirjoja, jotka liittyvät komission aloitteesta avattuun rikostutkintaan, mikä haittaa kyseisten tutkimusten suorittamista, - väliaikaisia tilintarkastusasiakirjoja, joista tilintarkastuksen kohteena oleva taho ei ole vielä antanut lausuntoaan kuulemismenettelyn mukaisesti, - asiakirjoja, jotka sisältävät virkamiehen työtovereihin kohdistuvia perusteettomia syytöksiä. Virkamiehen puolustautumisoikeus on olennainen osa kurinpitomenettelyä. Hänellä on mm. oikeus käyttää itse valitsemaansa avustajaa. Vastauksena kysymyksen toiseen osaan komissio ilmoittaa, että turvallisuustoimistoon liittyvää Groupe 4/Securitasia koskevat tutkimukset aloitettiin elokuussa 1997 varainhoidon valvojan ja petostentorjunnan koordinoinnista vastaavan komission erityisryhmän (UCLAF) toimesta. UCLAFin laatiman raportin valmistuttua komissio pyysi Brysselin yleisen syyttäjän virastoa aloittamaan asian oikeuskäsittelyn. Samalla komissio aloitti sisäiset hallinnolliset tutkimukset, jotka johtivat heinäkuussa 1998 kurinpitomenettelyn aloittamiseen neljää komission virkamiestä vastaan. Nämä menettelyt ovat edelleen vireillä. Humanitaarisen avun toimiston (ECHO) osalta UCLAF aloitti lokakuussa 1997 tutkimuksen, joka koski neljää ECHOn allekirjoittamaa sopimusta. Tutkimuksen tulokset esitettiin 18. toukokuuta 1998 päivätyssä raportissa. Asianomaisissa yrityksissä suoritettujen tarkastusten perusteella laadittiin 10. heinäkuuta 1998 lopullinen raportti, joka toimitettiin jo samana päivänä oikeusviranomaisille jatkotoimia varten. UCLAFin 18. toukokuuta 1998 laatiman raportin ja asiasta vastaavien tahojen huomautusten perusteella aloitettiin hallinnollinen tutkimus, jonka tulokset on koottu 9. marraskuuta 1998 päivättyyn raporttiin. Komissio on aloittanut kolme tätä asiaa koskevaa kurinpitomenettelyä.